text: Vamdrup får støjskærm
  12 april 2014 kl. 12.52
  Naboer til jernbanen i Vamdrup har fået deres vilje: De får en lang støjskærm.
  Partierne bag jernbaneforliget har nu besluttet, at en støjskærm i Vamdrup i forbindelse med anlægget af dobbeltspor mellem Vamdrup og Vojens forlænges.
  Det var lige præcist, hvad naboerne til jernbanen havde ønsket.
  Poul Erik Jensen, der selv bor i Vamdrup og er formand for Kolding byråds plan- og boligudvalg, roser folketingspolitikerne.
  - Lokalt har jeg haft et tæt samarbejde med SF-folketingsmedlem Karina Lorenzen, der også har knoklet på sammen med Mike Legarth fra de konservative. Men stor ros til alle partier, siger Poul Erik Jensen.
  